ไจตยภูมี

ไจตยภูมี (มราฐี: चैत्यभूमी, อักษรโรมัน: Chaitya Bhoomi, IAST: Caityabhūmī) หรือชื่อทางการ อนุสรณ์สถาน ปรมปุชยะ ดร. บาบาสาเหบ อามเพฑกัร ไจตยภูมิ (อังกฤษ: Dr. Babasaheb Ambedkar Chaityabhoomi Memorial, มราฐี: परमपुज्य डॉ. बाबासाहेब आंबेडकर स्मारक चैत्यभूमी; ปรมปุชฺย ดร. พาพาสาเหพ อำเพฑกร สฺมารก ไจตฺยภูมี) เป็นเจดีย์ (ไจตยะ) และสถานที่ปลงศพของ ภีมราว อามเพฑกัร ผู้มีบทบาทในการร่างรัฐธรรมนูญอินเดีย และผู้นำศาสนาพุทธในประเทศอินเดีย อนุสรณ์สถานนี้ตั้งอยู่ใกล้ชายหาดดาดาร์ ในนครมุมไบ รัฐมหาราษฏระ ประเทศอินเดีย ไจตยภูมีเป็นจุดหมายปลายทางการแสวงบุญของผู้นับถือในอามเพฑกัรและพุทธศาสนิกชนชาวอินเดีย โดยเฉพาะในโอกาสวันคล้ายวันเสียชีวิตของอามเพฑกัร (มหาปรินิพพานทิวาส) ในวันที่ 6 ธันวาคม ซึ่งผู้ว่าการรัฐมหาราษฏระ ตลอดจนนักการเมือง เดินทางมาแสดงความเคารพที่เจดีย์นี้ทุกปี รวมถึงนายกรัฐมนตรีอินเดีย นเรนทระ โมที เคยเดินทางมาที่นี่เช่นกัน รัฐบาลรัฐมหาราษฏระจัดระดับให้ที่นี่เป็นสถานที่ท่องเที่ยวและแสวงบุญระดับ A อนุสรณ์สถานนี้เปิดในวันที่ 5 ธันวาคม 1971 โดย มีรบายี ยัศวันต์ อามเพฑกัร (Meerabai Yashvant Ambedkar) ลูกสะใภ้ของอามเพฑกัรเป็นผู้ประกอบพิธีเปิด ในปี 2012 รัฐบาลกลางนำโดยนายกรัฐมนตรี มันโมหัน สิงห์ จัดการส่งมอบที่ดินของอินดูมิลส์ (Indu Mills) แก่รัฐบาลรัฐมหาราษฏระเพื่อก่อสร้างอนุสรณ์สถานเสร็จสมบูรณ์ อ้างอิง